Priekšlikums PADOMES LĒMUMS par nostāju, kas Eiropas Savienības vārdā jāieņem Bāzeles Konvencijas par kontroli pār kaitīgo atkritumu robežšķērsojošo transportēšanu un to aizvākšanu Līgumslēdzēju pušu vienpadsmitajā konferencē attiecībā uz minētās konvencijas IX pielikumā (B sarakstā) norādītā atkritumu saraksta grozījumiem /* COM/2013/093 final - 2013/0055 (NLE) */





PASKAIDROJUMA RAKSTS 1. Bāzeles Konvencijā par kontroli pār kaitīgo atkritumu robežšķērsojošo transportēšanu un to aizvākšanu, kas pieņemta 1989. gada 22. martā ("Bāzeles konvencija"), ir noteikta kontroles procedūra bīstamo atkritumu importam un eksportam līgumslēdzēju pušu starpā. Konvencija stājās spēkā 1992. gadā un pašlaik ir saistoša 175 līgumslēdzējām pusēm. ES ir Bāzeles konvencijas līgumslēdzēja puse. 2. Bāzeles konvencijas pielikumu grozīšanas procedūru reglamentē konvencijas 17. un 18. pants. Jebkurš grozījums ir jāierosina kādai no pusēm, un sekretariātam visām konvencijas pusēm par to jāpaziņo vismaz sešus mēnešus pirms sanāksmes, kurā to paredzēts pieņemt. Šādi grozījumi ir jāpieņem konvencijas pušu konferencē, un tie var stāties spēkā sešus mēnešus pēc dienas, kad depozitārijs izsūtījis paziņojumu. 3. Bāzeles konvencijas IX pielikumā ir atkritumu saraksts. Uz šajā sarakstā minētajiem atkritumiem neattiecina konvencijas 1. panta 1. punkta a) apakšpunktu, tāpēc konvencijas mērķiem tos neuzskata par "bīstamiem atkritumiem", ja vien tie nesatur I pielikumā norādītus materiālus tādā apmērā, ka tiem kļūst novērojama kāda no III pielikumā uzskaitītajām īpašībām. I pielikumā ir uzskaitītas kontrolēšanai paredzēto atkritumu kategorijas (atkritumu grupas) un atkritumu sastāvdaļas. III pielikumā ir bīstamo īpašību saraksts. Par jaunām pozīcijām Bāzeles konvencijas IX pielikumā (B sarakstā) 2011. gada janvārī un februārī tika iesniegti šādi pieci pieteikumi par: a) izlietota šķidruma iepakojuma priekšapstrādē neatdalāmu plastmasas frakciju; b) ar spiedienjutīgu līmi pārklātu etiķešu lamināta atkritumiem, kas satur šo etiķešu materiāla ražošanā izmantotās izejvielas un kas nav klasificēti IX pielikuma B3020. pozīcijā; c) izlietota šķidruma iepakojuma priekšapstrādē neatdalāmu plastmasas un alumīnija frakciju; d) tīriem bionoārdāmiem lauksaimniecības, dārzkopības un mežsaimniecības, kā arī dārzu, parku un kapsētu atkritumiem; e) kompozīto iepakojumu, kas sastāv lielākoties no papīra un nedaudz plastmasas, nesatur atlikumus un nav klasificēts IX pielikuma B3020. pozīcijā. 4. Iepriekš minētās atkritumu klasifikācijas pozīcijas Eiropas Parlamenta un Padomes 2006. gada 14. jūnija Regulas (EK) Nr. 1013/2006 par atkritumu sūtījumiem[1] IIIB pielikumam ir pievienotas provizoriski, gaidot lēmumu par to iekļaušanu Bāzeles konvencijas IX pielikumā (B sarakstā). Šāds lēmums tika pieņemts ar Komisijas Regulu (ES) Nr. 135/2012, ar ko groza Eiropas Parlamenta un Padomes Regulu (EK) Nr. 1013/2006 par atkritumu sūtījumiem, lai tās IIIB pielikumā iekļautu dažus neklasificētus atkritumus[2]. 5. Beztermiņa darba grupa (OEWG) astotajā sanāksmē 2012. gada 25.–28. septembrī izskatīja ierosinātos grozījumus. Pēc šo priekšlikumu apspriešanas beztermiņa darba grupa lēmuma OEWG-8/6 2. punktā piekrita uz Bāzeles konvencijas Līgumslēdzēju pušu konferenci izskatīšanai vienpadsmitajā sanāksmē, kas paredzēta 2013. gada maijā (COP-11), nosūtīt šādu Konvencijas IX pielikuma pozīcijas projektu: "B3075 Dabiski no augiem iegūtas biomasas atkritumi, kas nāk no lauksaimniecības, dārzkopības un mežsaimniecības, kā arī no dārziem, parkiem un kapsētām un nesatur ne I pielikuma materiālus tādā koncentrācijā, lai tiem kļūtu novērojamas III pielikumā minētās īpašības, ne arī invazīvu sugu organismus." Lēmuma OEWG-8/6 3. punktā OEWG ņēma vērā arī šādu izskatīšanai COP-11 paredzētu varbūtēju konvencijas IX pielikuma pozīcijas projektu, kurā četrus iesniegtos priekšlikumus iespējams apvienot, un norādīja, ka tajā var iestrādāt vai neiestrādāt ierosināto grozījumu par etiķešu lamināta atkritumiem: "B3025 Tāds kompozīts iepakojums, kas sastāv [galvenokārt] no papīra, tādas plastmasas un alumīnija [un šos materiālus saturošām frakcijām] kas iegūti šāda iepakojuma priekšapstrādē [, arī no [ar spiedienjutīgu līmi pārklāta] etiķešu lamināta atkritumiem], kurš nesatur atlikumus un nesatur I pielikumā norādītos materiālus tādā koncentrācijā, lai tiem kļūtu novērojamas III pielikumā minētās īpašības." 6. COP-11 var lemt konvencijas IX pielikumā (B sarakstā) iekļaut jebkuru no atkritumu klasifikācijas pozīcijām, kas ierosinātas augstāk minētajos pieteikumos, vai jebkuru atkritumu klasifikācijas pozīciju, ko beztermiņa darba grupa (OEWG) ir nosūtījusi astotajā sanāksmē, vai jebkuru minēto pozīciju ar grozījumiem. 2013/0055 (NLE) Priekšlikums PADOMES LĒMUMS par nostāju, kas Eiropas Savienības vārdā jāieņem Bāzeles Konvencijas par kontroli pār kaitīgo atkritumu robežšķērsojošo transportēšanu un to aizvākšanu Līgumslēdzēju pušu vienpadsmitajā konferencē attiecībā uz minētās konvencijas IX pielikumā (B sarakstā) norādītā atkritumu saraksta grozījumiem EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 191. panta 1. punktu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Bāzeles Konvencija par kontroli pār kaitīgo atkritumu robežšķērsojošo transportēšanu un to aizvākšanu stājās spēkā 1992. gadā. (2) Saskaņā ar Bāzeles konvencijas 17. un 18. pantu šīs konvencijas grozījumus pieņem Līgumslēdzēju pušu konferences sanāksmē. (3) Par jaunām atkritumu klasifikācijas pozīcijām konvencijas IX pielikumā (B sarakstā) 2011. gada janvārī un februārī tika iesniegti pieci pieteikumi. Šīs pozīcijas, gaidot lēmumu par to iekļaušanu konvencijas IX pielikumā (B sarakstā), ar Komisijas Regulu (ES) Nr.135/2012, ar ko groza Eiropas Parlamenta un Padomes 2006. gada 14. jūnija Regulu (EK) Nr. 1013/2006 par atkritumu sūtījumiem, lai tās IIIB pielikumā iekļautu dažus neklasificētus atkritumus[3], ir provizoriski pievienotas Eiropas Parlamenta un Padomes Regulas (EK) Nr. 1013/2006 par atkritumu sūtījumiem[4] IIIB pielikumam. (4) Izskatījusi iesniegtos priekšlikumus, beztermiņa darba grupa (OEWG) astotajā sanāksmē, kas notika 2012. gada 25.–28. septembrī, vienojās izskatīšanai Bāzeles konvencijas Līgumslēdzēju pušu vienpadsmitajā sanāksmē nosūtīt divus konvencijas IX pielikuma pozīciju projektus. (5) Bāzeles konvencijas Līgumslēdzēju pušu vienpadsmitā konference var lemt konvencijas IX pielikumā (B sarakstā) iekļaut jebkuru no atkritumu klasifikācijas pozīcijām, kas ierosinātas pieteikumos, vai jebkuru no atkritumu klasifikācijas pozīcijām, ko beztermiņa darba grupa (OEWG) ir nosūtījusi pēc astotās sanāksmes, vai jebkuru no minētajām pozīcijām ar grozījumiem. IR PIEŅĒMUSI ŠO LĒMUMU. 1. pants Eiropas Savienības nostāja Bāzeles konvencijas Līgumslēdzēju pušu vienpadsmitajā konferencē būs konvencijas IX pielikumā (B sarakstā) iekļaut jebkuru no atkritumu klasifikācijas pozīcijām, kas ierosinātas iesniegtajos pieteikumos, vai jebkuru no atkritumu klasifikācijas pozīcijām, ko beztermiņa darba grupa (OEWG) ir nosūtījusi pēc astotās sanāksmes, vai jebkuru no minētajām pozīcijām ar attiecīgiem grozījumiem. Savienības pārstāvji Bāzeles konvencijas Līgumslēdzēju pušu vienpadsmitajā konferencē nelielas izmaiņas šajā nostājā var apstiprināt bez Padomes papildu lēmuma. 2. pants Bāzeles konvencijas Līgumslēdzēju pušu vienpadsmitās konferences lēmums par Konvencijas IX pielikuma (B saraksta) grozījumiem pēc pieņemšanas tiks publicēts Eiropas Savienības Oficiālajā Vēstnesī. 3. pants Šis lēmums stājas spēkā […]. Briselē, Padomes vārdā — priekšsēdētājs [1] OV L 190, 12.7.2006., 1. lpp. [2] OV L 46, 17.2.2012., 30. lpp. [3] OV L 46, 17.2.2012., 30. lpp. [4] OV L 190, 12.7.2006., 1. lpp.